

2018. április 10.

GDPR: ha megszakadunk sem
tudunk megfelelni?

***Május 25-én lép életbe az Egységes Európai Adatvédelmi Rendelet (GDPR), ám egy szervezet sem tud rá 100 százalékosan felkészülni, és a jogszabály minden pontjának megfelelni. A cégek pedig, akik úgy gondolják, hogy az informatikusok majd gondoskodnak az adatok védelméről, nagyon rossz úton járnak – világít rá Solymos Ákos, a QUADRON Kibervédelmi Kft. szakértője.***

Az Egységes Európai Adatvédelmi Rendelet a nemzeti jogszabályokat felülírva egységesíti az uniós tagállamok adatkezelési szabályait. Az új határozatra nem mindenki áll készen: becslések szerint a hazai cégek és szervezetek [**30 százaléka soha nem hallott még a szabályozásról**](http://www.piacesprofit.hu/kkv_cegblog/a-magyar-vallalkozok-harmada-nem-is-hallott-a-gdpr-rol/), a maradék 70 százalék több mint fele pedig halott ugyan róla, [**de fogalmuk sincs, mihez kellene kezdeniük vele.**](http://www.piacesprofit.hu/kkv_cegblog/gdpr-felkeszuletlenul-futnak-neki-a-magyar-cegek/)

„A GDPR-ral kapcsolatban az a rossz hír, hogy soha senki nem fogja tudni kijelenteni azt, hogy a szervezet 100 százalékig felkészült és a jogszabály minden pontjának megfelel. Ez azért van, mert **a személyes adatok védelme** – hasonlóan az információvédelemhez – kockázatalapú megközelítésen nyugszik: ahogy a szervezet, úgy a fenyegető tényezők is változnak. Mindössze annyi várható el, hogy a szervezet elfogadható kockázati szinten működjön. Ahogy nincs 100 százalékos biztonság, úgy nincs 100 százalékos GDPR megfelelés sem.” – emelte ki *Solymos Ákos*, a *QUADRON Kibervédelmi Kft*. szakértője.



Kép: Pixabay

Azok a cégek, akik eddig is úgy gondolták, hogy a rendszergazda megoldja az adatok és információk védelmét, nagyon rossz úton járnak. A személyes adatok védelme, hasonlóan a szervezet egyéb információs vagyonának védelméhez nem az IT feladata, bár sokan úgy gondolják – ők azzal érvelnek, hogy hozzájuk áll legközelebb. Ez csak abból a szempontból igaz, hogy az adattárolókhoz és szerverekhez az informatikusok vannak a legközelebb, hiszen ezek fizikailag a gépteremben vagy a szerverszobában vannak.

**GDPR: fény az alagút végén**

Az elmúlt hónapokban sok megválaszolandó kérdés merült fel a [**GDPR alkalmazásával**](http://gdpr:%20f%C3%A9ny%20az%20alag%C3%BAt%20v%C3%A9g%C3%A9n/) kapcsolatban. A NAIH most tette közzé honlapján az első ilyen kérdésekre adott válaszait, a kérdések zöme az adatvédelmi tisztviselő alkalmazásával kapcsolatos.

A szervereken lévő adatokat, információkat és fájlokat azonban nem az informatikusok teszik oda és használják, hanem üzleti, szervezeti folyamatokon keresztül a teljes cég. Éppen ezért van a GDPR-ben is megfogalmazva az adatkezelő és az adatfeldolgozó közötti különbség: elsősorban az adatkezelő felel az adatokért, mivel ő dönt, ő határozza meg a kezelés módját.

„Az információvédelem külön szakma, ami tanulható, viszont egy szervezet nem tud egy tollvonással a megfelelő információ- és személyes adat védelmi szintre eljutni. Ez hosszú folyamat, amelynek komoly hatása kell, hogy legyen a szervezet egészére, sőt a cégkultúrára is. Hasonlóan a DPO, vagyis adatvédelmi tisztviselő szerepköre mellett a vállalatoknak ki kell alakítaniuk egy információvédelmi felelősi szerepkört is.

„A személyes adatok kezelése, mint fogalom a jogszabályban megtalálható. A lényeg, hogy amíg nem ismerjük a szervezetünket a személyes adatok kezelése szempontjából, addig teljesen esélytelen a siker mind a jogi résznek való megfelelés, mind a személyes adatok megvédésére tett erőfeszítések tekintetében. – tette hozzá Solymos Ákos.

Forrás: [**http://www.piacesprofit.hu/kkv\_cegblog/gdpr-az-informatikusok-nem-fogjak-megoldani/**](http://www.piacesprofit.hu/kkv_cegblog/gdpr-az-informatikusok-nem-fogjak-megoldani/)

Válogatta: Fonyó Istvánné